Narodna skupština
20141125

Zahvaljujem. Imam sada malo više vremena pa ću pokušati da budem plastičniji, da me bolje razumete. Dakle, ako ostavimo da korisnik ribolovnog područja dobija podatke od ribolovaca godišnje, a oni podrazumevaju nedeljne, kad god je izašao na vodu na pecanje, jer nemoguće je i nesprovodljivo iz prostog razloga što su to ljudi kojima to nije pasija, koji se time ne bave. To im je posao. Kako očekujete da neko ko je u „Srbijavode“ ili „Srbijašume“ vrši kontrolu da li ribolovac posle završenog ribolova je upisao u evidenciju nešto ili nije? To je nemoguće. To je apsurd. Jedini koji može je ribolovna organizacija, nešto po sistemu kako rade lovačke organizacije, ako ste se nekada bavili lovom ili znate kako se ide u lov. Isto tako se ide i u ribolov. To je smislenije, da te podatke ribolovci donose u svoje udruženje, a onda ako već treba da se ima ta statistika radi nauke i izučavanja i popunjavanja tog ribljeg fonda, onda da ribolovačka društva predaju korisniku za koga god vi da odredite da to bude. To je ono sa čime se oni dnevno bave, a tom korisniku je to nešto što radi uz. Hvala.